**Monitorizarea implementării de către promotorii de proiect (PP) a responsabilităților de informare și publicitate aplicabile**

**Scopul** acţiunilor de informare şi publicitate este acela de a asigura transparența și vizibilitatea finanțării nerambursabile acordate prin Granturile SEE. Prin implementarea Planului de publicitate se urmărește conștientizarea existenței, a obiectivelor și a impactului Granturilor SEE, precum și a cooperării cu entități din statele donatoare (în cazul proiectelor derulate în parteneriat).

Instrumente de verificare la nivelul OP:

1. Planul de publicitate aprobat, anexă la contractul de finanțare;
2. Communication and Design Manual, elaborat de Comitetul Mecanismului Financiar;
3. Manualul de identitate vizuală, pus la dispoziție de Operatorul de Program.

PP transmite odată cu rapoartele intermediare de progres către OP **cel puțin 1%** din numărul materialelor de informare și publicitate.

OP recomandă PP să transmită machetele materialelor de publicitate (însoțite de o adresă de înaintare) **cu cel puțin 5 zile lucrătoare** înainte de producerea lor, astfel încât acestea să poată fi modificate pe baza eventualelor observaţii formulate de ofițerul comunicare.

Dacă OP constată că materialele de informare și publicitate nu respectă regulile stabilite în Communication and Design Manual și în Manualul de identitate vizuală, **cheltuielile** efectuate de PP **nu vor fi considerate eligibile**.

PP notifică OP **cu cel puțin 14 zile** în avans cu privire la orice evenimente de promovare pe care urmează să le realizeze, în conformitate cu Planului de publicitate al proiectului.

Acolo unde este cazul, ofițerul comunicare poate participa la vizitele la fața locului în vederea verificării îndeplinirii obligațiilor de informare și publicitate.

În aplicarea măsurilor de informare și publicitate, respectiv pentru comunicarea publică a proiectelor, se recomandă folosirea sintagmei „**Granturi SEE**” și nu a formulării „Mecanismul Financiar SEE”.

Materialele, inclusiv fotografiile transmise de PP pot fi utilizate de OP pentru promovarea Programului și comunicarea publică a rezultatelor acestuia, inclusiv prin punerea la dispoziție a materialelor pe pagina de internet a Programului sau prin alte mijloace de informare electronică.